钦定古今图书集成/明伦汇编/闺媛典/第121卷 > 李如忠继室冯氏
## 钦定古今图书集成/明伦汇编/闺媛典/第121卷 > 李如忠继室冯氏

按《元史列女传》：“冯氏名淑安，字静君，大名宦家女，山
阴县尹山东李如忠继室也。如忠初娶蒙古氏，生子
任数岁而卒。大德五年，如忠病笃，谓冯曰：‘吾已矣，其
奈汝何’？冯氏引刀断发，自誓不他适。如忠殁两月，遗
腹生一子，名伏。李氏及蒙古氏之族在北，闻如忠殁
于官，家多遗财，相率来山阴。冯氏方病，乘间尽取其”
赀及子任以去，冯不与较，一室萧然，唯馀如忠及蒙
古氏之柩而已。朝夕哭泣，邻里不忍闻。久之，鬻衣权
厝二柩蕺山下，携其子庐墓侧，时年始二十二，羸形
苦节，为女师以自给。父母来视之，怜其孤苦，欲使更事人。冯爪面流血，不肯从。居二十年，护丧归葬汶上。
齐、鲁之人闻之，莫不叹息。